2022.gada 21.decembrī Noteikumi Nr.NOT4/2022

Olainē

Apstiprināti ar Olaines novada domes

2022.gada 21.decembra sēdes lēmumu

(17.prot., 7.p.)

**Kārtība, kādā piešķir stipendijas studējošiem**

*Izdoti saskaņā ar likuma “Par pašvaldībām” 41.panta pirmās daļas 2.punktu un Valsts pārvaldes iekārtas likuma 72.panta pirmās daļas 2.punktu*

**I. Vispārīgie jautājumi**

1. Noteikumi nosaka kārtību, kādā Olaines novada pašvaldība (turpmāk – Pašvaldība) kārtējā gada budžetā paredzēto līdzekļu ietvaros piešķir stipendiju studējošam studentam (turpmāk – Stipendiāts), stipendijas piešķiršanas kritērijus, kā arī līguma ar Stipendiātu noslēgšanas kārtību.

2. Noteikumu mērķis ir sekmēt kvalificētu speciālistu piesaisti Olaines novadam intelektuālā potenciāla palielināšanai, nodrošinot Pašvaldību un tās institūcijas (iestādes) ar augsti kvalificētiem speciālistiem.

3. Olaines novada dome (turpmāk – Dome) ar atsevišķu lēmumu līdz ar kārtējā gada budžeta apstiprināšanu nosaka stipendiju piešķiršanai atbalstāmās studiju specialitātes un maksimālo Stipendiātu skaitu katrā atbalstāmajā specialitātē. Ja Dome līdz ar kārtējā gada budžeta apstiprināšanu nav noteikusi atbalstāmās studiju specialitātes, tad atbalsta iepriekš noteiktās atbalstāmās studiju specialitātes.

4. Stipendiju piešķir Latvijas valsts akreditētās mācību iestādēs akreditētās programmās studējošiem neatkarīgi no tā, vai Stipendiāts saņem valsts piešķirto stipendiju vai stipendiju no citiem avotiem.

5. Noteikumos paredzētās kārtības izpildei Dome kārtējā gada budžetā plāno līdzekļus, kas nepieciešami stipendiju finansēšanai.

6. Pēc stipendiju piešķiršanas komisijas (turpmāk – Komisija) lēmuma, ar kuru Komisija nolēmusi piešķirt Stipendiātam stipendiju, Pašvaldība, pamatojoties uz Olaines novada domes lēmumu, slēdz līgumu ar Stipendiātu.

7. Pašvaldība maksā Stipendiātam stipendiju reizi mēnesī 10 (desmit) mēnešus gadā – no septembra līdz jūnijam, līdz studiju beigām.

8. Pēc sekmīgas studiju pabeigšanas un attiecīgas specialitātes iegūšanas Stipendiātam ir pienākums iegūtajā specialitātē Pašvaldības iestādēs nostrādāt vismaz 3 (trīs) gadus vai pilnā apmērā atmaksāt Pašvaldībai tās samaksātos finanšu līdzekļus. Norādītajā termiņā neieskaita grūtniecības un dzemdību atvaļinājumu un bērna kopšanas atvaļinājuma laiku.

**II. Stipendiju piešķiršanas kārtība**

9. Komisija uz Domes lēmuma pamata izsludina konkursu no kārtējā gada 1.jūlija, paredzot konkursa norisei un Pretendentu dokumentu iesniegšanai 2 (divu) mēnešu termiņu.

10. Stipendijas apmērs – 50% apmērā no valstī noteiktās minimālās mēneša darba algas.

11. Studējošais var saņemt Stipendiju tikai par vienu apgūstamo specialitāti.

12. Pretendents, kurš vēlas saņemt stipendiju, iesniedz Komisijai šādus dokumentus:

12.1. pieteikumu stipendijas saņemšanai (Pielikums);

12.2. motivācijas vēstuli stipendijas saņemšanai;

12.3. izziņu no augstskolas vai citus dokumentus, kas apliecina studiju faktu;

12.4. sekmju izrakstu par jau apgūto studiju periodu, izņemot Pretendentu, kurš uzsācis pilna laika studijas 1. kursa augstākās izglītības profesionālo vai akadēmisko studiju programmā.

13. Komisija konkursam iesniegtos dokumentus Pretendentam neizsniedz.

14. Mēneša laikā pēc konkursa dokumentu iesniegšanas termiņa izbeigšanās Komisija izvērtē Pretendenta iesniegto pieteikumu un tam pievienotos dokumentus, uzaicina Pretendentu uz interviju nolūkā noskaidrot tā profesionālo vīziju un motivāciju (turpmāk – intervija) un pieņem lēmumu par stipendijas piešķiršanu vai atteikumu piešķirt stipendiju.

**III. Stipendijas piešķiršanas kritēriji**

15. Pretendentam, kura deklarētā dzīvesvieta ir Olaines novadā, ir tiesības pretendēt uz stipendijas piešķiršanu, ievērojot šādus kritērijus (turpmāk – stipendijas piešķiršanas kritēriji):

15.1. pilna laika augstākās izglītības profesionālo vai akadēmisko studiju programmu students;

15.2. sekmju vidējais vērtējums nav zemāks par 6 (sešām) ballēm;

15.3. valsts valodas augstākās prasmes līmenis;

15.4. Latvijas Republikas pilsonis;

15.5. Pretendents iesniedz rakstisku apliecinājumu, ka pēc augstskolas beigšanas turpmākos 3 (trīs) gadus strādās Pašvaldības institūcijā (iestādē) attiecīgajā specialitātē;

15.6. Pretendents iesniedz ar Pašvaldības institūciju (iestādi) noslēgtu vienošanos, ar kuru ir uzņēmies pēc studiju pabeigšanas strādāt attiecīgajā Pašvaldības institūcijā (iestādē) nākamos 3 (trīs) gadus kā darba ņēmējs;

15.7. Pretendents ir iesniedzis noteikumu 12.punktā noteiktos dokumentus.

**IV. Līguma slēgšana par stipendijas izmaksu**

16. Pēc Komisijas lēmuma, ar kuru Komisija nolēmusi piešķirt Stipendiātam stipendiju, Pašvaldība, pamatojoties uz Olaines novada domes lēmumu, ar Stipendiātu noslēdz līgumu, ievērojot Stipendiāta noslēgto noteikumu 15.6.apakšpunktā noteikto vienošanos. Līgumā paredz:

16.1. stipendijas apmēru un tās izmaksas kārtību;

16.2. līdzēju tiesības un pienākumus;

16.3. līdzēju atbildību;

16.4. līguma izbeigšanas kārtību;

16.5. ikgadēju atskatu par studiju gaitām;

16.6. citus jautājumus.

17. Pašvaldība stipendiju izmaksu pārtrauc, ja Stipendiāts:

17.1. izbeidz studijas vai ir atskaitīts no noteikumu 4.punktā norādītās mācību iestādes;

17.2. pārtrauc studijas uz noteiktu laiku (akadēmiskais atvaļinājums);

17.3. līgumā norādītajā termiņā nav iesniedzis noteikumu 4.punktā norādītās mācību iestādes sagatavotu informāciju par sekmīgu studiju turpināšanu izvēlētajā specialitātē:

17.3.1. līdz 1.martam par rudens semestri;

17.3.2. līdz 1.augustam par pavasara semestri.

17.4. sniedzis nepatiesas ziņas vai nav izpildījis studiju plānā paredzētās akadēmiskās saistības.

18. Pašvaldība vienpusējā kārtā izbeidz līgumu ar Stipendiātu, ja iestājas kāds 17.punkta apakšpunktos noteiktais apstāklis vai jebkurā citā gadījumā, ja Stipendiāts nepilda kādu no līgumā noteiktajām saistībām. Ja Stipendiāts nav izpildījis līgumā paredzētās saistības, Stipendiāts atmaksā Pašvaldības izmaksāto stipendiju pilnā apmērā.

**V. Kontrole par līguma saistību izpildi**

19. Kontroli par noteikumu 16.punktā noteiktā līguma saistību izpildi veic Komisija, tai skaitā:

19.1. pēc katra studiju semestra pārbauda noteikumu 3.punkta un 15.2.apakšpunktā noteiktos apstākļus;

19.2. pārliecinās par 15.6.apakšpunktā noteiktās saistības esamības faktu.

20. Noteikumu 17.1.apakšpunktā noteikto pārbaudi Komisija veic, pamatojoties uz Stipendiāta iesniegtās izziņas no noteikumu 4.punktā norādītās mācību iestādes par studiju faktu un sekmju izrakstu par semestri.

**V. Noslēguma jautājumi**

21. Noteikumi stājas spēkā 2023.gada 1.janvārī.

Domes priekšsēdētājs A.Bergs

Pielikums

Noteikumiem Nr.NOT4/2022

**OLAINES NOVADA STIPENDIJU PIEŠĶIRŠANAS KOMISIJAI**

Zemgales iela 33, Olaine, Olaines novads, LV-2114

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pretendenta vārds, uzvārds)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(personas kods)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adrese)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(kontakttālrunis)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(e-pasta adrese)

**PIETEIKUMS**

*Stipendijas saņemšanai*

͏Izglītības iestāde, kurā pretendents uzsācis studijas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*augstākās izglītības profesionālā vai akadēmisko studiju programmā*

Studiju specialitāte *(atzīmēt)*

* nepieciešamā specialitāte
* nepieciešamā specialitāte
* nepieciešamā specialitāte
* nepieciešamā specialitāte
* nepieciešamā specialitāte
* nepieciešamā specialitāte

Studiju kurss 202\_./202\_.m.g. \_\_\_\_\_\_\_\_

Pielikumā:

1. Motivācijas vēstule stipendijas saņemšanai;

2. Izziņa no izglītības iestādes par studiju faktu;

3. Sekmju izraksts par jau apgūto studiju periodu.

Iesniedzēja paraksts:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums:­­­­­­­­­­­­­­­­­­­­­­­­­­­­­­­­­\_\_\_\_\_\_\_